1Kʋntʋ kwaga nɩ Zezi ma zaŋɩ o vu Zeruzalɛm, sɩ o tɔgɩ o di Zwifə bam candiə kadoŋ. 2Bugə kadoŋ mʋ wʋra, ka na batwarɩ dɩ tɩʋ kʋm ni dɩlʋ peeni na tɔgɩ da tɩn. Ka yɩrɩ dɩ Zwifə bam taanɩ mʋ yɩ Betizata. Ba dɛɛn te pwe sɩnu mʋ ka ni nɩ. 3Yawɩɩna zanzan dɛɛn yəni ba tigi pwe sɩm kuri nɩ. Badaara yɩ lilwə dɩ gwanɩ dɩ kwaarʋ. ((Ba tigi da ba cəgə, sɩ Wɛ malɛka mʋ ba ka pɔgɩlɩ na bam. 4Ka na yəni ka pɔgɩlɩ na bam kʋntʋ doŋ, yawɩɩnʋ wʋlʋ na w'ʋ loori yigə o tu na bam wʋnɩ tɩn w'ʋ na yazurə dɩ yawɩʋ kʋlʋ maama na jɩg-o tɩn.)) 5Nɔɔnʋ wʋdoŋ dɛɛn ma wʋra, o na ba jɩgɩ yazurə kʋ yi nɩ bɩna fiintɔ nana (38) te. 6Zezi ma na o na tigi da tɩn, yɩ o lwarɩ nɩ o ya maŋɩ o ba jɩgɩ yazurə kʋ daanɩ. O ma ta dɩ nɔɔnʋ wʋm o wɩ: "Nmʋ lagɩ sɩ n na yazurə na?" 7Yawɩɩnʋ wʋm ma lər-o o wɩ: "A tu, bugə kam na bam na yəni ba pɔgɩlɩ, a ba jɩgɩ nɔɔnʋ wʋlʋ na w'ʋ kwe-nɩ o ja tu na bam wʋnɩ tɩn. A na yəni a kwaanɩ sɩ a tu, nɔɔnʋ mʋ w'ʋ tu o loori amʋ." 8Zezi ma ta dɩd-o o wɩ: "Zaŋɩ wɛɛnɩ, sɩ n kwe n sara kam n ta n veə." 9O na tagɩ kʋntʋ tɩn, nɔɔnʋ wʋm ma sɩɩnɩ o na yazurə bɩdwɩ baŋa nɩ, yɩ o zaŋɩ o kwe o sara kam o veə. Kʋ yɩ Zwifə bam siun dɛ nɩ mʋ kʋ kɩ kʋntʋ. 10Kʋntʋ ŋwaanɩ Zwifə yigə tiinə bam ma ta dɩ nɔɔnʋ wʋm ba wɩ: "Zɩm yɩ dɩbam siun dɛ mʋ. Kʋntʋ ŋwaanɩ kʋ culə sɩ n ta n ze n sara kam." 11O ma ləri-ba o wɩ: "Nɔɔnʋ wʋlʋ na pɛ amʋ na yazurə tɩn mʋ tagɩ o wɩ, a kwe a sara kam a taa veə." 12Ba ma bwe-o ba wɩ: "Nɔɔnʋ wʋm kʋntʋ yɩ wɔɔ mʋ, yɩ o wɩ n kwe n sara kam n ta n veə?" 13O maa daa yəri wʋlʋ na pɛ o na yazurə yam tɩn, bɛŋwaanɩ Zezi zʋ nɔn-kɔgɔ kʋm wʋ yɩ o daa wʋ nɛ-o. 14Kʋ na kɩ fɩɩn tɩn, Zezi ma vu o jeer-o Wɛ-di-kamunu kʋm wʋnɩ. O ma ta dɩd-o o wɩ: "Nii, nmʋ laan nɛ yazurə. Nan daa n yɩ kɩ lwarɩm, sɩ wo-lɔŋɔ kʋlʋ na dwe kʋntʋ tɩn daa yɩ kɩ-m." 15Nɔɔnʋ wʋm laan ma vu o ta dɩ Zwifə yigə tiinə bam o wɩ: "Kʋ yɩ Zezi ya mʋ pɛ a na yazurə." 16Zwifə yigə tiinə bam dɛɛn maa wʋra ba yaarɩ Zezi, dɩ o na pɛ yawɩɩnʋ wʋm na yazurə ba siun dɛ dɩm nɩ tɩn ŋwaanɩ. 17Zezi ma ləri-ba o wɩ: "A Ko Wɛ yəni DƖ kɩ kʋlʋ DƖ wʋbʋŋa na lagɩ tɩn mʋ maŋa maama. Amʋ dɩ nan kɩ kʋntʋ mʋ." 18O na tagɩ kʋntʋ tɩn ŋwaanɩ mʋ pɛ Zwifə yigə tiinə bam laan tiini ba bʋŋɩ o gʋm. Kʋ nan daɩ nɩ ba na wɩ o cɔgɩ ba siun dɛ cullu tɩm tɩn m'a ŋwaanɩ, kʋ yɩ o na tagɩ o wɩ Wɛ yɩ o tɩtɩ Ko tɩn mʋ. O taanɩ dɩm kʋntʋ brɩ nɩ o dɩ Wɛ yɩ bɩdwɩ mʋ. 19Zezi ma ta dɩ ba o wɩ: "A lagɩ a ta cɩga mʋ dɩ abam sɩ, amʋ na yɩ Wɛ Bu wʋm tɩn, a b'a wanɩ a kɩ kʋlʋkʋlʋ a tɩtɩ nɩ, kʋ na daɩ kʋlʋ a na nɛ a Ko Wɛ na kɩ tɩn. A Ko na kɩ kʋlʋ tɩn mʋ amʋ dɩ w'ʋ kɩ. 20Bɛŋwaanɩ Baŋa-Wɛ soe DƖ Bu wʋm yɩ DƖ maa brɩ-o kʋlʋ maama DƖ tɩtɩ na kɩ tɩn. DƖ nan w'ʋ brɩ-o wo-kamunnu tɩlʋ na dwe tɩntʋ tɩn sɩ o kɩ, yɩ kʋ'ʋ sʋ abam. 21Kʋntʋ, Baŋa-Wɛ na bi nɔɔna DƖ pa ba yagɩ tʋʋnɩ yɩ DƖ pa-ba ŋwɩ-dʋŋa te tɩn, DƖ Bu wʋm dɩ w'ʋ pa balʋ o na lagɩ tɩn na ŋwɩ-dʋŋa. 22Kʋlʋ na wəli da tɩn, Baŋa-Wɛ tɩtɩ b'a di nɔɔn-nɔɔnʋ taanɩ. DƖ nan pɛ DƖ Bu wʋm ni sɩ o di nabiinə maama taanɩ. 23Kʋntʋ w'ʋ pa nɔɔna maama zuli Wɛ Bu wʋm, nɩ ba na zuli o Ko Wɛ te tɩn. Wʋlʋ maama na ba zuli Wɛ Bu wʋm tɩn, o ba zuli o Ko Wɛ dɩlʋ na tʋŋ-o tɩn dɩ mʋ." 24Zezi daa ma ta o wɩ: "A lagɩ a ta cɩga mʋ dɩ abam sɩ, wʋlʋ maama na ni a taanɩ dɩm yɩ o daarɩ o kɩ o wʋ-dɩdʋa dɩ wʋlʋ na tʋŋɩ-nɩ tɩn, kʋntʋ tu jɩgɩ ŋwɩ-dʋŋa kalʋ na ba ti tɩn. Ba daa b'a di o taanɩ. Kʋntʋ tu nuŋi tʋʋnɩ wʋnɩ mʋ, o zʋ ŋwɩa kalʋ na ba ti tɩn wʋnɩ. 25A lagɩ a ta cɩga dɩ abam sɩ, maŋa maa bɩɩna lele kʋntʋ, yɩ balʋ na ba jɩgɩ ŋwɩa Wɛ tee nɩ tɩn w'ʋ ni amʋ Wɛ Bu wʋm kwərə. Balʋ na sɛ-ka tɩn w'ʋ na Wɛ ŋwɩ-dʋŋa kam. 26Kʋntʋ, Wɛ na yɩ ŋwɩa tu tɩn, mʋ DƖ pɛ wʋlʋ na yɩ DƖ Bu wʋm tɩn dɩ ji ŋwɩa tu. 27DƖ ma kwəri DƖ pa-o ni sɩ o di nabiinə taanɩ, o na yɩ Nabiin-bu wʋm tɩn ŋwaanɩ. 28Yɩ pa-na kʋ sʋ abam dɩ a na tagɩ woŋo kʋlʋ tɩn. Maŋa maa bɩɩna, yɩ balʋ maama na tɩgɩ tɩn w'ʋ ni amʋ kwərə, 29yɩ ba nuŋi ba yibeelə wʋnɩ. Balʋ maama na kɩ lanyɩranɩ tɩn w'ʋ bi ba taa ŋwɩ Wɛ tee nɩ. Kʋ daarɩ balʋ maama na kɩ wo-balwaarʋ tɩn w'ʋ bi, yɩ ba di ba taanɩ, yɩ ba na cam. 30A b'a wanɩ a kɩ kʋlʋkʋlʋ amʋ tɩtɩ nɩ. Amʋ tɔgɩ a Ko ni mʋ a maa di nabiinə taanɩ. Kʋntʋ ŋwaanɩ amʋ sarɩya dim dɩm yɔɔrɩ dɩ yɩ cɩga mʋ, bɛŋwaanɩ amʋ ba kwaanɩ sɩ a kɩ kʋlʋ amʋ tɩtɩ na lagɩ tɩn, kʋ yɩ Wɛ na tʋŋɩ-nɩ sɩ a kɩ kʋlʋ DƖ na lagɩ tɩn mʋ." 31Zezi ta ma ta dɩ Zwifə yigə tiinə bam o wɩ: "A tɩtɩ yɩranɩ mʋ ya na brɩ a cɩga kam, kʋ daɩ fɩfɩʋn sɩ 'a sɛ nɩ a taanɩ dɩm yɩ cɩga. 32Nɔɔnʋ wʋdoŋ nan mʋ zɩgɩ amʋ cɩga kam kwaga nɩ, kʋ yɩ amʋ Ko Wɛ mʋ, yɩ a ye nɩ wʋntʋ jɩgɩ cɩga dɩ o na tɛ amʋ taanɩ te tɩn. 33Abam ya tʋŋɩ nɔɔna Zan tee nɩ yɩ o ta amʋ cɩga o brɩ-ba. 34Kʋ na yɩ amʋ, a ya ba lagɩ sɩ nɔɔn-nɔɔnʋ pa amʋ cɩga kam maana. A nan tagɩ Zan taanɩ abam ŋwaanɩ mʋ, sɩ kʋ wanɩ kʋ wəli abam sɩ 'a na vrɩm lwarɩm wʋnɩ. 35Zan dɛɛn nyɩ dɩ kanɩa mini na tiini dɩ jɩgɩ pooni te tɩn mʋ. Abam ma sɛ sɩ 'a tɔgɩ o taanɩ dɩm dɩ wʋpolo maŋa fɩnfɩɩn yɩranɩ, yɩ 'a laan kwe 'a yagɩ. 36A nan jɩgɩ maana yalʋ na daga ya dwe Zan na pɛ yalʋ tɩn. Tɩtʋŋa yam a Ko Wɛ na pɛ-nɩ sɩ a tʋŋɩ tɩn, yantʋ mʋ a jɩgɩ a tʋŋa, yɩ yantʋ mʋ pa-nɩ cɩga nɩ Wɛ mʋ sɩɩnɩ DƖ tʋŋɩ-nɩ. 37A Ko Wɛ dɩlʋ na tʋŋɩ-nɩ tɩn zɩgɩ a cɩga kam kwaga nɩ. Abam nan maŋɩ 'a wʋ cəgi DƖ kwərə, naa 'a na DƖ na nyɩ te tɩn. 38Abam wʋ joŋi DƖ taanɩ dɩm 'a kɩ 'a wʋ nɩ. 'A na wʋ sɛ wʋlʋ wʋm DƖ na tʋŋɩ tɩn mʋ brɩ kʋntʋ. 39Abam yəni 'a kwaanɩ 'a zaasɩ Wɛ twaanʋ tɩm, bɛŋwaanɩ 'a bʋŋɩ nɩ tɩntʋ ŋwaanɩ mʋ 'a w'ʋ na ŋwɩa kalʋ na ba ti tɩn. Kʋ nan yɩ amʋ taanɩ mʋ twaanʋ tɩm kʋntʋ tɛa. 40Abam nan ta ba sɛ sɩ 'a ba amʋ te, sɩ kʋ pa 'a na ŋwɩ-dʋŋa kalʋ na ba ti tɩn. 41A nan ba bʋŋɩ sɩ nabiinə ta pa amʋ zulə. 42Kʋ na yɩ abam, amʋ ye 'a wʋrʋ. A ye nɩ Wɛ sono təri 'a bɩcara nɩ. 43Amʋ nan jaanɩ a Ko yɩrɩ mʋ a ba, yɩ abam vɩn sɩ 'a jeeri-nɩ. Nɔɔnʋ wʋlʋ nan na jaanɩ o tɩtɩ yɩrɩ o ba, 'a w'ʋ jeeri kʋntʋ tu. 44Abam nan lagɩ sɩ 'a ta'a joŋi zulə mʋ da-tee nɩ, yɩ 'a ba lagɩ sɩ 'a kɩ kʋlʋ na w'ʋ pa 'a na zulə Wɛ dɩlʋ na ba jɩgɩ doŋ tɩn tee nɩ. Kʋntʋ mʋ 'a warɩ 'a kɩ 'a wʋ-dɩdʋa dɩ amʋ. 45'A yɩ ta'a bʋŋɩ nɩ, amʋ mʋ w'ʋ vɩn abam bʋra a Ko Wɛ tee nɩ. Kʋ yɩ Moyisi wʋm abam ya na bʋŋɩ sɩ 'a w'ʋ na ŋwɩa Wɛ tee nɩ o ŋwaanɩ tɩn mʋ w'ʋ vɩn abam bʋra. 46Abam ya na sɩɩnɩ 'a sɛ Moyisi na tagɩ kʋlʋ tɩn, 'a ya w'ʋ sɛ amʋ dɩ, bɛŋwaanɩ wʋntʋ pʋpʋnɩ amʋ taanɩ mʋ. 47Abam nan maŋɩ 'a wʋ sɛ o na pʋpʋnɩ kʋlʋ tɩn. Kʋntʋ tɩn, 'a nan w'ʋ kɩ ta mʋ 'a sɛ amʋ na tagɩ kʋlʋ tɩn?"